**Curcubeul din flori**

*Adrian Nicula*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mereu înşelaţi, mereu trădaţi, de cei,

Care ne făceau a crede că sunt zei,

Am abandonat apoteozele,

Am înţeles, că metamorfozele

Etice sunt doar deşarte iluzii,

Am obosit să descâlcim confuzii,

Cu care suntem tot timpul confruntaţi,

Dintotdeauna-m fost de zei ignoraţi,

De-aceea noi îi vom ignora pe ei,

Să-şi simtă zădărnicia-existenţei...

Şi dacă noi vom vedea adevărul,

Dacă zeii ne vor înnora cerul

Şi ne vor pedepsi cu veşnice ploi,

Vom găsi destulă iubire în noi,

Ne vom dovedi îndelung răbdători

Iar curcubeul ni-l vom găsi în flori…